Isät voivat luovuttaa vastuun perheen asioista äidille
Jos palveluiden piirissä tai perheen sisällä on vahvasti sisäistetty perinteinen ajatus isästä toissijaisena vanhempana, voi isällä olla korkeampi kynnys osallistua hoivaan ja aktiiviseen vanhemmuuteen.
Äidit voivat päätyä vanhemmuuden portinvartijoiksi, ja isillä voi olla vaikeutta nähdä oman osallisuuden positiiviset puolet. Isät voivat itsekin nähdä itsensä toissijaisina ja jopa toistaitoisina.
Voikin helposti syntyä tilanteita, joissa isä jättäytyy sivuun ja luovuttaa vastuun äidille. Isän mahdollista tarjousta antaa oma ”äänensä” äidille ei tule liian helposti hyväksyä.
Ammattilaisilla ja palvelujärjestelmällä voi olla suuri merkitys siinä, millaisiksi vanhemmuuden roolit perheissä muovautuvat. Etenkin ensimmäisen lapsen kohdalla muodostuvat roolit vanhempina. Isän kohtelu, kokemukset ja isään suhtautumisen tavat voivatkin määritellä paljon sitä, millaiseksi miehen kuva isyyden merkityksestä muovautuu.
On hyvä huomata, että erilaiset tavat toimia perheenä ja jakaa vanhemmuuden vastuita voivat olla toimivia. Olennaista on, että kaikki saavat mahdollisimman vapaasti valita itselleen ja perheelleen toimivan tavan. Perinteisempi työnjako vanhempien kesken ei ole automaattisesti huono asia. Isien osallistumiseen kannustamista kannattaa kuitenkin tukea isien sivuun jäämisen riskien takia.